**ΕΝΩΣΗ**

 **ΔΙΚΑΣΤΩΝ & ΕΙΣΑΓΓΕΛΕΩΝ**

 ΠΡΩΤΟΔΙΚΕΙΟ ΑΘΗΝΩΝ

 ΚΤΙΡΙΟ 6 –ΓΡΑΦΕΙΟ 210

 ΤΗΛ: 213 2156114 - FAX 210 88 41 529

 Τ.Κ. 101. 71

 e- mail: endikeis@otenet.gr

 Αθήνα, 29-1-2024 Αριθμ Πρωτ.: 45

**ΔΕΛΤΙΟ ΤΥΠΟΥ**

**Συνάντηση Προεδρείου ΕΝΔΕ με Υπουργό Επικρατείας και Υφυπουργό Δικαιοσύνης**

Πραγματοποιήθηκε, την Παρασκευή, 26-1-2024, στο Υπουργείο Δικαιοσύνης συνάντηση μελών του Προεδρείου της ΕΝΔΕ με τον Υπουργό Επικρατείας – Υπεύθυνο Νομοθετικού Έργου κ. Μ. Βορίδη και τον Υφυπουργό κ. Ι. Μπούγα, στην οποία συζητήθηκαν τα ζητήματα της μεταρρύθμισης της Δικαιοσύνης, κυρίως δε, τα ζητήματα που ανακύπτουν σε περίπτωση ενοποίησης του πρώτου βαθμού δικαιοδοσίας της πολιτικής Δικαιοσύνης.

 Το Προεδρείο ενημέρωσε ότι οι Ολομέλειες των Δικαστηρίων της χώρας τάσσονται κατά της ενοποίησης και ότι πρόσφατα κατά της ενοποίησης τάχθηκε και το Ειρηνοδικείο της Αθήνας και ήδη έχει προσδιορισθεί η σύγκληση Ολομελειών σε πολλά Δικαστήρια της χώρας .

 Στη συνέχεια υποβάλλαμε αίτημα χορήγησης του νομοσχεδίου που παρουσιάστηκε στο Υπουργικό Συμβούλιο και ο Υφυπουργός ανέφερε ότι δεν υφίσταται τέτοιο, διότι στο Υπουργικό Συμβούλιο δεν παρουσιάζεται κείμενο , αλλά αναπτύσσονται οι γενικές κατευθύνσεις από τον αρμόδιο Υπουργό.

 Παρά την εκφρασθείσα βούληση των συναδέλφων ο Υφυπουργός Δικαιοσύνης ανέφερε ότι εμμένει στην ενοποίηση του πρώτου βαθμού δικαιοδοσίας της πολιτικής Δικαιοσύνης και μάλιστα στην κατεύθυνση της πλήρους ενοποίησης αυτής μακροπρόθεσμα.

 Το Προεδρείο επανέλαβε τα ζητήματα που τίθενται από τις συνταγματικές προβλέψεις και ακολούθησε συζήτηση επί των ειδικότερων θεμάτων της επετηρίδας, της αρχαιότητας, των καθηκόντων, των αποδοχών, της ταυτόχρονης εφαρμογής της μεταρρύθμισης σ’ όλη την επικράτεια κλπ, στη διάρκεια της οποίας ο αρμόδιος Υφυπουργός ανέφερε ότι εξετάζονται περισσότερες εναλλακτικές για κάθε ένα από τα ανωτέρω θέματα, ώστε να εναρμονίζονται με τις συνταγματικές αρχές της ισότητας, της διαφάνειας, της αναλογικότητας και της Δικαστικής Ανεξαρτησίας.

 Η Ένωση Δικαστών και Εισαγγελέων συνεργάζεται με όλους τους φορείς της Δικαιοσύνης για την εξεύρεση λύσεων που θα διαφυλάττουν τα συμφέροντα των συναδέλφων και της Δικαιοσύνης.

**ΓΡΑΦΕΙΟ ΤΥΠΟΥ ΤΗΣ**

**ΕΝΩΣΗΣ ΔΙΚΑΣΤΩΝ ΚΑΙ ΕΙΣΑΓΓΕΛΕΩΝ**